OBH 7588/1996.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

K. E. budapesti lakos panasszal fordult az állampolgári jogok országgyűlési biztosához, kérve segítségünket az 1992. óta a Fővárosi és Pest Megyei Egészségbiztosítási Pénztár, illetve jogelődje által folyamatosan gyakorolt "hivatali packázása" megszüntetése érdekében.
A panaszos 1990. április 18-tól 1992. január 2-ig rokkantsági nyugdíjasként kiegészítő tevékenységet folytató egyéni vállalkozó volt. A társadalombiztosítási járulék fizetése alól mentesítést kapott.
Tekintettel arra, hogy jogszabályváltozás miatt 19992. március 1-től a mentesítés megszünt, a panaszos vállalkozását megszüntette, ennek megtörténtét a Budapesti és Pest Megyei Igazgatóságnak bejelentette. A fentiek ellenére a Fővárosi Egészségbiztosítási Pénztár folyamatosan járulék és késedelmi pótlék tartozásról küld értesítéseket. A panaszos szerint  az eredeti bejelentésére, illetőleg az értesítésekre írott levelére a Fővárosi és Pest Megyei Egészségbiztosítási Pénztártól még soha nem kapott választ.

Érintett alkotmányos jogok

Szociális biztonsághoz való jog /Alk. 70/E. § (1)-(2) bek./

Alkalmazott jogszabályok

A társadalombiztosításról szóló 1975. évi II. törvény végrehajtására kiadott 89/1990. /V.1./ MT rendelet /R./

R. 371. § (2) Az egyéni vállalkozót kérelmére a társadalombiztosítási igazgatóság vezetője különös méltánylást érdemlő kivételes esetben - ideiglenesen vagy véglegesen - mentesítheti a járulékfizetési kötelezettség alól.
(3) A mentesítési kérelmet az illetékes társadalombiztosítási igazgatósághoz /kirendeltséghez/ kell benyújtani. Saját jogú nyugdíjasként kiegészítő tevékenységet folytató egyéni vállalkozót kérelemre a társadalombiztosítási igazgatóság véglegesen mentesíti a járulékfizetési kötelezettség alól.

A megállapított tényállás

A panaszos 1990. április 18-tól 1992. január 2-ig /a 376863-7 törzsszámon nyilvántartva/ rendelkezett vállalkozói igazolvánnyal. A társadalombiztosításról szóló 1975. évi II.törvény végrehajtására kiadott, az adott időszakban hatályos 89/1990. /V.1./ MT rendelet 371. § (3) bekezdése alapján a Fővárosi és Pest Megyei Egészségbiztosítási Pénztár jogelődje 1990. október 24-én mentesítette a panaszost a járulékfizetési kötelezettsége alól.
A panaszos folyószámlájára 1990. április 18-tól 1990. szeptember 30-ig terhelt járulékfizetési kötelezettség törlési bizonylatának gépi adatrögzítése azonban elmaradt, ezért került sor a tartozásról szóló értesítés postázására.
A panaszos pedig korábbi levelére ügykezelési hiba /a 376863-7 törzsszámú iratanyag az intézkedést nem igénylő ügyek közé történő téves besorolása/ miatt nem kapott választ. 

A panasz alapján az állampolgári jogok országgyűlési biztosa vizsgálatra kérte fel a Fővárosi és Pest Megyei Egészségbiztosítási Pénztár igazgatóját. A hiba és a mulasztás megállapítását követően a folyószámla rendezése, az adatbázis javítása megtörtént.
A panaszosnak a Pénztárral szemben hátraléka nem áll fenn, folyószámlája rendezésre került. A fentiekről a Fővárosi és Pest Megyei Egészségbiztosítási Pénztár a panaszot értesítette, egyben a téves adatközlésért és az ezzel okozott kellemetlenségért elnézését, a késedelmes ügyintézésért szíves megértését kérve.

Ajánlás

Az állampolgári jogok országgyűlési biztosa a megállapított alkotmányos visszásságra tekintettel felhívja a Fővárosi és Pest Megyei Egészségbiztosítási Pénztár vezetőjének figyelmét a hibákat elkövető személy/ek/ felelősségének megállapítására, az ügyviteli fegyelem betartása érdekében az ellenőrzés megszigorítására.

Budapest, 1997. július 9.

Gönczöl Katalin